Diari Oficial de la Generalitat Valenciana


Sumari del DOGV 2802, del 30-07-1996 (1996/838937)

RESOLUCIÓ de 14 de maig de 1996, del president de la Comissió Territorial d'Urbanisme d'Alacant, per la qual es fa públic l'Acord de la Comissió Territorial d'Urbanisme, d'11 de desembre de 1995, que va aprovar definitivament l'adaptació a la Llei 4/1992, de la delimitació de sòl urbà del municipi d'Alcocer de Planes.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2802

Data del DOGV
:   30-07-1996

Secció del DOGV
:   ALTRES DISPOSICIONS

Número del document
:   1996/838937


Data del document
:   14-05-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 14 de maig de 1996, del president de la Comissió Territorial d'Urbanisme d'Alacant, per la qual es fa públic l'Acord de la Comissió Territorial d'Urbanisme, d'11 de desembre de 1995, que va aprovar definitivament l'adaptació a la Llei 4/1992, de la delimitació de sòl urbà del municipi d'Alcocer de Planes.   
La Comissió Territorial d'Urbanisme, en la sessió del dia 11 de desembre de 1995, va adoptar aquest acord:  
«Vist l'expedient de referència, i segons aquests  
Antecedents de fet  
Primer  
L'Ajuntament, en la sessió plenària de 24 d'agost de 1994, va acordar-ne l'aprovació provisional, després de complir els tràmits d'aprovació inicial, el 24 de juny de 1994, i d'exposició pública, amb anuncis apareguts en el Butlletí Oficial de la Província de 9 de juliol de 1994, en el Diari Oficial de la Generalitat Valenciana, el 18 de novembre de 1994, i en un dels diaris de més difusió provincial el 16 de juliol de 1994. No hi ha hagut cap al·legació.  
Segon  
La documentació, la integren una memòria justificativa, plànols d'ordenació i ordenances municipals.  
Tercer  
El planejament vigent en el municipi és un projecte de delimitació de sòl urbà aprovat per la Comissió Territorial d'Urbanisme el dia 27 de setembre de 1989. La classificació de sòl és de sòl urbà i sòl no urbanitzable.  
Quart  
Es tramita aquest expedient per a adaptar la delimitació de sòl urbà vigent a les exigències de la Llei 4/1992, de Sòl No Urbanitzable, distingint el sòl no urbanitzable d'especial protecció del sòl no urbanitzable comú.  
Al mateix temps, es complementa el planejament vigent amb la inclusió de topònims, vies pecuàries, abocador, etc., sense alterar la delimitació del sòl urbà vigent.  
Cinqué  
Hi ha en l'expedient els següents informes sectorials:  
1) Declaració d'impacte ambiental acceptable, de 16 de març de 1995, condicionat al compliment de vuit precisions que cal complir abans de la concessió de qualsevol llicència.  
2) Informe de la Confederació Hidrogràfica del Xúquer de 27 de juliol de 1995, amb una sèrie d'observacions que s'arrepleguen en el document.  
3) Informe favorable de l'Oficina del Pla de Carreteres de la Conselleria d'Obres Públiques, Urbanisme i Transports, de 30 de novembre de 1995.  
Sisé  
Com a conseqüència de la tramitació i del contingut dels informes sectorials, es redacta un projecte refós que recull les condicions imposades en els diferents informes sectorials, segons el qual es delimiten els sòls no urbanitzables de protecció especial arqueològica, etnològica, especial de rius i barrancs i de l'embassament de Beniarrés, a més del de protecció de vies pecuàries (que no es reflecteix en l'article 4 de les ordenances) i sòl no urbanitzable del sistema general, els terrenys ocupats per l'abocador de residus sòlids i inerts, fins a la construcció i posada en funcionament de l'estació de tractament de residus sòlids urbans de l'Alcoià-el Comtat.  
Consideracions tecnicojurídiques  
Primera  
La tramitació es considera correcta, d'acord amb el que estableix l'article 114, per remissió del 128.1, del Text Refós de 1992, i els articles 125 i del 127 al 130 del Reglament de Planejament, per remissió del 151.2 del mateix text legal.  
Segona  
La documentació es considera que està completa, d'acord amb l'article 80.2 del Text Refós de 1992, i el 97 del Reglament de Planejament, sense perjudici de les observacions que es fan en la següent consideració.  
Tercera  
Les determinacions contingudes en l'expedient es consideren, en general, correctes. No obstant això, cal efectuar les següents observacions:  
1. Pel que fa a la depuració de residus (article 13 de les ordenances), fosses sèptiques, caldrà remetre's a les Normes Tecnològiques de l'Edificació, Depuració i Abocament.  
2. S'aconsella a l'Ajuntament la conveniència de substituir la denominació de sòl no urbanitzable de protecció especial arqueològica per la de sòl no urbanitzable de protecció arqueològica, a fi de no vincular la categoria esmentada de sòl al règim previst en la Llei 4/1992 per al sòl no urbanitzable d'especial protecció.  
3. Caldrà establir els paràmetres d'edificació específics (edificabilitat, alçada i reculada) per a les activitats sotmeses a autorització prèvia. Igualment, caldrà estudiar la possibilitat de fixar uns paràmetres mínims per a les activitats subjectes a declaració d'interés comunitari.  
Quarta  
La Comissió Territorial d'Urbanisme és l'òrgan competent per a l'adopció d'aquest acord, a l'empara de l'article 118.3.a del Text Refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny, i l'article 15.10 del Reglament dels òrgans Urbanístics de la Generalitat Valenciana, aprovat pel Decret 137/1990, de 30 de juliol, del Consell de la Generalitat Valenciana.  
Vistos els preceptes legals esmentats, la Llei de Règim Jurídic de les Administracions Públiques i del Procediment Administratiu Comú, i la resta de disposicions aplicables, la Comissió Territorial d'Urbanisme acorda:  
Aprovar definitivament l'adaptació a la Llei 4/1992 de la delimitació de sòl urbà del municipi d'Alcocer de Planes, però supeditant la seua publicació i, doncs, l'eficàcia, a l'esmena per part de l'Ajuntament de les observacions fetes.  
El president de la Comissió Territorial d'Urbanisme, el dia 9 d'abril de 1996, va adoptar aquesta resolució:  
Vist l'acord adoptat per la Comissió Territorial d'Urbanisme, en la sessió del dia 11 de desembre de 1995, que aprovava definitivament l'expedient de referència, però supeditant-ne la publicació al compliment de certes condicions, i també la documentació presentada per l'Ajuntament el dia 12 de març de 1996, que compleix en tots els punts l'esmentat acord de la Comissió, resolc:  
Ordenar la immediata publicació de l'esmentat acord d'aprovació definitiva per a la seua entrada en vigor. Es recorda a l'Ajuntament la necessitat de publicar íntegrament les ordenances i les normes urbanístiques, per a la seua vigència, conformement al que estableix l'article 124 del Text Refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny, a l'article 70 de la Llei 7/1985, de 2 d'abril, Reguladora de les Bases de Règim Local, i l'article 59.4 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. Així mateix, caldrà notificar el contingut de la resolució als interessats que apareguen en l'expedient.  
Contra aquest acord, que no esgota la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports, en el termini d'un mes, segons estableixen els articles del 114 al 116 de la Llei de Règim Jurídic de les Administracions Públiques i del Procediment Administratiu Comú, i el 23.1 del Reglament dels òrgans Urbanístics de la Generalitat Valenciana.»  
Alacant, 14 de maig de 1996.- El president de la Comissió Territorial d'Urbanisme: Fernando Modrego Caballero.